“ Nú er svo komið að aðstaðan fyrir ferðafólk er orðin svo góð við Daníelslund að þar vilja margir stoppa , en þessi góða aðstaða og fallegi staður kallar á að þar verði sem fyrst komið upp salernisaðstaða og ruslagámum , ” sagði eldri kona sem segist oft eiga viðkomu í Daníelslundi við Svignaskarð á ferð sinni í sumarbústað sinn í Dölunum . Konunni segist blöskra umgengni fólks á þessum fallega stað . “ Af því að þarna eru ekki ruslatunnur eða salerni þá er staðurinn að verða sóðalegur og fólk gengur ekki nógu vel um , ” segir hún . Ljósmyndari Skessuhorns fór í kjölfar ábendingar konunnar á staðinn og sannreyndi þetta . Við Daníelslund er svokallaður Opinn skógur þar sem Skógræktarfélag Borgarfjarðar , Olís og fleiri stuðningsaðilar hafa byggt upp fyrirtaks aðstöðu ; bílastæði , bekki , útigrill og fallegan áningarstað í alla staði . Þegar aðstaðan er orðin þetta góð segir konan eðlilegt að salernisaðstöðu og ruslatunnum verði komið þarna fyrir . “ Á svona stað þarf að vera gæsla , þrif , eftirlit og hugað að hreinlætinu . Fólk gengur jafnvel örna sinna þarna eins og glögglega má sjá merki gangi maður aðeins út fyrir helstu gönguleiðirnar . Þegar svo er komið missir staðurinn allan sjarma , ” segir viðmælandi Skessuhorns sem skorar á sveitarstjórn , styrktaraðila og umsjónarfólk með Daníelslundi að bæta aðstöðuna .